**ОБРАЗЛОЖЕЊЕ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Споразумa о сарадњи у области одбране између Владе Републике Србије и Владе Централноафричке Републике, који је потписан у Београду, 29. фебруара 2024. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Закључком Владе 05 Број: 018-1452/2024-1 од 22. фебруара 2024. године, прихваћен је Извештај о реализованим преговорима о усаглашавању Споразума о сарадњи у области одбране између Владе Републике Србије и Владе Централноафричке Републике, усвојен усаглашени текст предметног споразума, и овлашћен министар одбране за његово потписивање.

Споразум о сарадњи у области одбране између Владе Републике Србије и Владе Централноафричке Републике потписан је у Београду, 29. фебруара 2024. године.

Споразумом о сарадњи у области одбране између Владе Републике Србије и Владе Централноафричке Републике, чије се потврђивање предлаже овим законом, опредељује се као његов циљ успостављање основа за развој сарадње у области одбране између влада Републике Србије и Централноафричке Републике, односно њихових надлежних органа, те заједничког деловања ради унапређења, подстицања и развијања исте, а која се заснива на принципима једнакости, узајамног поштовања суверенитета, територијалног интегритета и немешања, све ради доприноса развоју билатералних односа и потврде пријатељских веза две државе.

Сврха предложеног закона, односно потписаног споразума, је успостављање правног оквира који би омогућио сарадњу у области одбране између њихових надлежних органа, и то у областима војног образовања и обуке, војне индустрије и технологија, мултинационалних операција, војних вежби, комуникација и информационих система, родних питања и улоге жена како у превенцији сукоба тако и у изградњи мира, као и о другим областима сарадње од заједничког интереса у оквиру овог споразума.

Споразум ће се спроводити сарадњом између уговорних страна или њихових надлежних органа кроз размену мишљења и искуства између стручњака у вези са питањима одбране, размену посматрача и/или учешће у војним вежбама, састанке представника војних установа, размену предавача и учешће у настави, семинарима, конференцијама и симпозијумима које једна од уговорних страна организује, сарадњу између више сектора и употреба њихових капацитета у областима од заједничког интереса, образовање и/или обуку особља у војнообразовним институцијама, размену кадрова, уступање војне опреме или подршку у набавци војне опреме уз поштовање свих релевантних резолуција Савета безбедности Уједињених нација, званичне посете, радне састанке, размену искустава и консултације, као и на друге начине о којима се договоре.

Споразум садржи одредбе о размени и заштити података, статусу особља и дисциплинским мерама, кривичној јурисдикцији, накнади штете, здравственој заштити, трошковима, начину решавања, спорова, као и изменама и допунама, ступању на снагу и важењу Споразума.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА СПРОВОЂЕЊЕ ЗАКОНА**

За реализацију овог закона у 2024. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.